作者:劉將孫
標題:六州歌頭
內容:天涯倦客，如夢說今宵。承平事，車塵漲，馬鳴蕭。火城朝。狂歌閒嬉笑，平康客，五陵俠，閒相待，沙河路，灞陵橋。萬眼琉璃，目眩去閒買，一翦梅燒。數金蛾彩蝶，簇帶那人嬌。說著魂銷。掩鮫綃。波翻海，塵換世，銅仙淚，鐵心嬈。渺何地，跢朱履，解金貂。步宮腰。瑤池驚燕罷，瓶落井，箭離弨。燈樓倒，吳兒老，絳都迢。點點梅梢殘雪，似東風、吹恨難消。悄山村漁火，風鬢立春宵。繞寒潮。